कुल मिलाकर निष्कर्ष यह कि वृद्धावस्था हमारे जीवन का आखिरी चरण है। इस स्थिति में सभी को पहुंचना है, इस बात का एहसास सभी को करना चाहिए। वृद्धों के पास अनुभवों, स्मरणों, स्मृतियों के विशाल भंडार हैं जिनसे हम अपनी जीवन रूपी नैय्या को पार लगाने में कामयाब हो सकते हैं। उनके अनुभव हमारे लिए अमूल्य धरोहर हैं जिन्हें संजोकर रखना हमारा कर्तव्य है। जहां तक वृद्धावस्था पेंशन का सवाल है, सरकारें देतीं जरूर हैं, लेकिन वह कितनी है और क्या उससे उनका भरण-पोषण हो पाता है, वह कितनों को मिलती है और क्या वह जरूरतमंदों को मिल पाती है। यह विचार का विषय है। सरकार का यह परम कर्तव्य है कि वह वृद्धाश्रम बनाये, वृद्धों को समुचित मात्रा में वृद्धावस्था पेंशन देने की व्यवस्था करे ताकि वह किसी के सहारे न रहकर आसानी से अपना भरण पोषण कर सकें, उनके पुनर्वास की योजनाएं बनाये और उनका सम्मान करे। समाज के महत्वपूर्ण अंग येे ‘‘वृद्ध’’ अपने को असहाय उपेक्षित महसूस न करें, यह हमारा, समाज व सरकार का प्रयास होना चाहिए।